**Έκθεση της Κοινοβουλευτικής Επιτροπής Υγείας για το νομοσχέδιο**

**«Ο περί της Ποιότητας του Νερού Ανθρώπινης Κατανάλωσης Νόμος του 2023»**

**Παρόντες:**

 Ευθύμιος Δίπλαρος, πρόεδρος

 Σάβια Ορφανίδου

 Χαράλαμπος Πάζαρος

Νίκος Κέττηρος

Μαρίνα Νικολάου

 Χρίστος Χριστόφιας

 Χρύσανθος Σαββίδης

 Μιχάλης Γιακουμή

Η Κοινοβουλευτική Επιτροπή Υγείας μελέτησε το πιο πάνω νομοσχέδιο σε τέσσερις συνεδρίες, που πραγματοποιήθηκαν στις 11, 18 και 25 Μαΐου και την 1η Ιουνίου 2023. Στο πλαίσιο των συνεδριάσεων της επιτροπής κλήθηκαν και παρευρέθηκαν εκπρόσωποι του Υπουργείου Υγείας και του Τμήματος Ιατρικών Υπηρεσιών και Υπηρεσιών Δημόσιας Υγείας του ίδιου υπουργείου, του Υπουργείου Γεωργίας, Αγροτικής Ανάπτυξης και Περιβάλλοντος, του Υπουργείου Εσωτερικών, του Υπουργείου Εργασίας και Κοινωνικών Ασφαλίσεων, της Νομικής Υπηρεσίας της Δημοκρατίας, του Γενικού Χημείου του Κράτους (ΓΧΚ), του Συμβουλίου Υδατοπρομήθειας Λεμεσού, του Συμβουλίου Υδατοπρομήθειας Λάρνακας, της Ένωσης Δήμων Κύπρου, της Ένωσης Κοινοτήτων Κύπρου και του Κυπριακού Εμπορικού και Βιομηχανικού Επιμελητηρίου.

Το Συμβούλιο Υδατοπρομήθειας Λευκωσίας, η Ομοσπονδία Εργοδοτών και Βιομηχάνων και το Υπουργείο Εργασίας και Κοινωνικών Ασφαλίσεων, παρ’ όλο που κλήθηκαν στην πρώτη συνεδρία της επιτροπής, δεν εκπροσωπήθηκαν σε αυτήν. Πιο συγκεκριμένα, όσον αφορά το Υπουργείο Εργασίας και Κοινωνικών Ασφαλίσεων, η επιτροπή ενημερώθηκε ότι το θέμα δεν εμπίπτει στις αρμοδιότητες του εν λόγω υπουργείου.

 Σημειώνεται ότι στο στάδιο της συζήτησης του νομοσχεδίου παρευρέθηκε επίσης το μέλος της επιτροπής κ. Πανίκος Λεωνίδου.

Σημειώνεται περαιτέρω ότι η επιτροπή, για λόγους που προκύπτουν από τη σημασία και τους σκοπούς των προτεινόμενων νομοθετικών ρυθμίσεων, έκρινε σκόπιμη την κατά προτεραιότητα συζήτηση του νομοσχεδίου, σύμφωνα με τις πρόνοιες του Κανονισμού 40Α του Κανονισμού της Βουλής των Αντιπροσώπων. Ειδικότερα, για τη συζήτηση του νομοσχεδίου ολοκληρώθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά για επίσπευση της διαδικασίας τα εν λόγω στάδια έχουν συμπτυχθεί.

 Σκοπός του νόμου που προτείνεται είναι η θέσπιση νέας νομοθεσίας και η κατάργηση της υφιστάμενης, ώστε να επέλθει εναρμόνιση με την Οδηγία (ΕΕ) 2020/2184 του Ευρωπαϊκού Κοινοβουλίου και του Συμβουλίου της 16ης  Δεκεμβρίου 2020 σχετικά με την ποιότητα του νερού ανθρώπινης κατανάλωσης.

 Ειδικότερα, με τις πρόνοιες του νομοσχεδίου προβλέπονται μεταξύ άλλων τα ακόλουθα:

1. Ενίσχυση των προτύπων ποιότητας για το νερό ανθρώπινης κατανάλωσης.
2. Ανάληψη δράσεων για τη διασφάλιση καλύτερης πρόσβασης σε νερό ανθρώπινης κατανάλωσης όσον αφορά ευάλωτες και περιθωριοποιημένες ομάδες, για την προώθηση της διάθεσης νερού της βρύσης σε δημόσιους και άλλους χώρους, καθώς και για την αύξηση της εμπιστοσύνης των πολιτών στην κατανάλωση του νερού της βρύσης.
3. Λήψη μέτρων για μείωση της διαρροής νερού και αντιμετώπιση των αναδυόμενων ρύπων μέσω της διενέργειας επιπρόσθετων ελέγχων στο σύστημα διανομής νερού ανθρώπινης κατανάλωσης.
4. Ενημέρωση των καταναλωτών σε σχέση με το νερό ανθρώπινης κατανάλωσης.

Σημειώνεται ότι η χρονική δέσμευση για την υιοθέτηση των προνοιών της πιο πάνω αναφερόμενης Οδηγίας από τα κράτη μέλη της Ευρωπαϊκής Ένωσης ήταν η 12η Ιανουαρίου 2023 και επιπροσθέτως ότι εκκρεμεί διαδικασία παράβασης κατά της Δημοκρατίας, στο πλαίσιο της οποίας έχει ήδη ληφθεί προειδοποιητική επιστολή από την Ευρωπαϊκή Επιτροπή. Ωστόσο, το εναρμονιστικό νομοσχέδιο κατατέθηκε στη Βουλή την 4η Μαΐου 2023 με επιστολή του Υπουργείου Υγείας, ημερομηνίας 27 Απριλίου 2023.

Στο πλαίσιο της συζήτησης, ο εκπρόσωπος του Τμήματος Ιατρικών Υπηρεσιών και Υπηρεσιών Δημόσιας Υγείας του Υπουργείου Υγείας επεξήγησε στην επιτροπή τους σκοπούς και τη φιλοσοφία των προτεινόμενων ρυθμίσεων και ενημέρωσε την επιτροπή ότι η εν λόγω Οδηγία παρέχει χρόνο στα κράτη μέλη, αφού προηγηθεί η εναρμόνιση της εθνικής νομοθεσίας με αυτήν, να θέσουν σε εφαρμογή τις κατάλληλες διαδικασίες μέχρι το έτος 2026.

 Οι εμπλεκόμενοι φορείς οι οποίοι παρευρέθηκαν στην επιτροπή συμφώνησαν με τους σκοπούς και τις επιδιώξεις του προτεινόμενου νόμου. Παράλληλα, ορισμένοι φορείς υπέβαλαν εισηγήσεις ή εξέφρασαν επιφυλάξεις σε σχέση με τα ακόλουθα:

1. Η εκπρόσωπος του Συμβουλίου Υδατοπρομήθειας Λεμεσού εισηγήθηκε την τροποποίηση του νομοσχεδίου, ώστε, μετά την έναρξη της ισχύος του περί Επαρχιακών Οργανισμών Αυτοδιοίκησης Νόμου, στο Συμβούλιο Ασφάλειας Νερού Ανθρώπινης Κατανάλωσης να συμμετέχει ως μέλος ο γενικός διευθυντής κάθε επαρχιακού οργανισμού αυτοδιοίκησης ή εκπρόσωπός του αντί ο πρόεδρος ή ο αντιπρόεδρός του.
2. Η εκπρόσωπος του Υπουργείου Εσωτερικών εισηγήθηκε όπως το Υπουργείο Εσωτερικών εκπροσωπείται στο Συμβούλιο Ασφάλειας Νερού Ανθρώπινης Κατανάλωσης από τον γενικό διευθυντή του αντί από λειτουργό του υπουργείου.
3. Η εκπρόσωπος της Ένωσης Κοινοτήτων Κύπρου εξέφρασε επιφυλάξεις σε σχέση με το ενδεχόμενο δημιουργίας επιπλέον κόστους, ως αποτελέσματος των ρυθμίσεων που προτείνονται, το οποίο θα μετακυλιστεί στους καταναλωτές.
4. Η εκπρόσωπος του ΓΧΚ εισηγήθηκε την προσθήκη της μικροβιολογικής παραμέτρου «pseudomonas aeruginosa» στις παραμετρικές τιμές που χρησιμοποιούνται για την αξιολόγηση της ποιότητας του νερού ανθρώπινης κατανάλωσης.

 Στο στάδιο της συζήτησης του νομοσχεδίου την επιτροπή απασχόλησαν μεταξύ άλλων τα πιο κάτω θέματα, για τα οποία ζήτησε από τους αρμόδιους φορείς πρόσθετα στοιχεία και επεξηγήσεις:

* 1. Το ύψος του κόστους το οποίο θα προκύψει από την εφαρμογή του προτεινόμενου νόμου, το οποίο θα μετακυλιστεί στους καταναλωτές.
	2. Η ποιότητα των υφιστάμενων σωληνώσεων του δικτύου διανομής νερού σε ορισμένους δήμους και κοινότητες, καθώς και το ενδεχόμενο πρόκλησης μόλυνσης σε περίπτωση απώλειας νερού.
	3. Η ανάγκη διασφάλισης της διενέργειας των απαιτούμενων ελέγχων ποιότητας στο νερό ανθρώπινης κατανάλωσης και ο τρόπος με τον οποίο θα επιτυγχάνεται ο έλεγχος σε κάθε στάδιο από το οποίο διέρχεται το νερό στο σύστημα υδροδότησης.
	4. Το ενδεχόμενο σύγκρουσης συμφέροντος μελών του Συμβουλίου Ασφάλειας Νερού Ανθρώπινης Κατανάλωσης τα οποία με τον προτεινόμενο νόμο ορίζονται ταυτόχρονα ως φορείς ύδρευσης και οι ενδεχόμενες συνέπειες στη νομιμότητα των αποφάσεων του εν λόγω συμβουλίου.
	5. Ο περιορισμός του δικαιώματος ένστασης επηρεαζόμενου προσώπου μόνο σε ορισμένες από τις δυσμενείς πράξεις που δύναται να εκδώσει το Συμβούλιο Ασφάλειας Νερού Ανθρώπινης Κατανάλωσης.

Συναφώς, το Υπουργείο Υγείας κατέθεσε στην επιτροπή αναθεωρημένο κείμενο, στο οποίο προβλέπεται ότι οι φορείς ύδρευσης οι οποίοι συμμετέχουν στο Συμβούλιο Ασφάλειας Νερού Ανθρώπινης Κατανάλωσης θα στερούνται του δικαιώματος ψήφου σε σχέση με αποφάσεις στις οποίες έχουν οποιοδήποτε συμφέρον.

 Η Κοινοβουλευτική Επιτροπή Υγείας, αφού έλαβε υπόψη τις εκατέρωθεν απόψεις, αποφάσισε να υιοθετήσει τις εισηγήσεις του Υπουργείου Εσωτερικών και του Συμβουλίου Υδατοπρομήθειας Λεμεσού, τις οποίες ενσωμάτωσε στο κείμενο του νομοσχεδίου. Περαιτέρω, η επιτροπή αποφάσισε να μην υιοθετήσει την εισήγηση του ΓΧΚ, μετά από ενημέρωση της οποίας έτυχε από το Υπουργείο Υγείας ότι το θέμα ρυθμίζεται σε άλλη νομοθεσία. Επιπροσθέτως, η επιτροπή τροποποίησε το κείμενο του νομοσχεδίου, ώστε αφενός το δικαίωμα ένστασης επηρεαζόμενου προσώπου έναντι αποφάσεων του Συμβουλίου Ασφάλειας Νερού Ανθρώπινης Κατανάλωσης να παρέχετε σε σχέση με όλες τις δυσμενείς πράξεις που δύναται να εκδώσει το εν λόγω συμβούλιο και αφετέρου κάθε επαρχιακός οργανισμός αυτοδιοίκησης να εκπροσωπείται στο Συμβούλιο Ασφάλειας Νερού Ανθρώπινης Κατανάλωσης από τον γενικό διευθυντή του ή εκπρόσωπό του αντί από τον πρόεδρο ή αντιπρόεδρο, όπως προτείνεται.

 Η Κοινοβουλευτική Επιτροπή Υγείας, αφού έλαβε υπόψη όλα όσα τέθηκαν ενώπιόν της και αφού προέβη στις απαραίτητες νομοτεχνικές βελτιώσεις, επιφυλάχθηκε να τοποθετηθεί επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

6 Ιουνίου 2023

ΕΠ/ΜΓ/ΣΠ

Αρ. Φακ.: 23.01.064.034-2023